
На 08.08.2024 г., „М+С Хидравлик” АД подписа договор за строителство за изграждане на нов завод за производство на хидравлични мотори в гр. Казанлък.  
Инвестиционният проект ще се изпълни върху терен с площ 34 413 кв.м., представляващ УПИ I 7836, кв. 30 – Промишлена зона на плана на гр. Казанлък, собственост на дружеството.
Инвестицията включва изграждане на Производствена сграда с РЗП 17 709 кв.м., Административно-битова сграда с РЗП 716 кв.м. Освен тях в имота ще се построят и допълващи постройки: Контролно-пропускателен пункт, Навес за паркиране на 46 бр. велосипеди, Трафопост, Навес за временно съхраняване на контейнери с технологични отпадъци, Паркинг с 53 бр. паркоместа за автомобили на работници и посетители и 7 бр. паркоместа за мотоциклети, ажурна ограда и изцяло нова площадкова инфраструктура. Общата разгъната застроена площ на бъдещите сгради е 18 797 кв. м. 
Главен Изпълнител на строително-монтажните работи е софийската компания „Бараж Груп” ООД, спечелила провелия се през изминалите месеци търг на стойност почти 23 млн. лева. Предстои поготовка и официално откриване на строителната площадка през месец септември тази година. 
Общата планирана инвестиция, която М+С Хидравлик ще направи за сгради, машини и оборудване е 45 млн. лева за 3-годишен период.
С изграждането на този нов завод ще се разшири производствения капацитет на „М+С Хидравлик” с над 30 %, като ще бъде възможно да се постигнат дългосрочните цели за разширяване на пазарния дял на фирмата. Това ще се реализира чрез внедряването на най-съвременни технологии и CNC машини, с висока степен на автоматизация и роботизация на производствени операции и процеси. В новия завод ще бъдат разположени няколко производствени участъка за механична обработка и процеси по нанасяне на покрития (боядисване и манганофосфатиране), съвременен логистичен център за експедиция, спомагателни помещения за ремонт и обслужване на машини и съоръжения, пречиствателна станция и складове за заготовки и готова продукция. 
В новия Завод 2 се предвижда да се открият 121 нови работни места като те ще са съобразени с машините, инсталациите, където работниците ще работят и осигуряването на производствения процес и качеството на произвежданите изделия. 
Казанлъшката компания е водещ производител на хидравлични мотори, хидростатични сервоуправления, клапани, спирачки и аксесоари за тях. 
„М+С Хидравлик” АД държи значителен дял от световния пазар на хидравлични мотори.

